ยื่นแบบ ภ.ง.ด. 91 ปี 2553 (ตอน3)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

...สมชาย ชูเกตุ
มาดูกันต่อจากฉบับที่แล้วนะครับ รายการลดหย่อนและยกเว้นหลังจากหักค่าใช้จ่าย ในส่วน ค. ของแบบ ภ.ง.ด. 91 ได้แก่...
l ลดหย่อนและยกเว้นภาษีค่าเบี้ยประกันชีวิต ผู้มีเงินได้หักลดหย่อนได้เท่าที่จ่ายจริง แต่ไม่เกิน 1 หมื่นบาท ค่าเบี้ยประกันชีวิตที่จ่ายเกินกว่า 1 หมื่นบาท จะได้รับการยกเว้นภาษีเท่าที่จ่ายจริง แต่ไม่เกิน 9 หมื่นบาท เบ็ดเสร็จหักลดหย่อนและยกเว้นภาษีรวมกันได้ไม่เกิน 1 แสนบาท 
คู่สมรสที่ไม่มีเงินได้ หากได้ทำประกันชีวิตไว้ ผู้มีเงินได้สามารถนำค่าเบี้ยประกันชีวิตของคู่สมรสมาหักลดหย่อนได้เท่าที่จ่ายจริง แต่ไม่เกิน 1 หมื่นบาทเท่านั้น 
ทั้งนี้ กรมธรรม์ประกันชีวิตต้องมีกำหนดเวลา 10 ปีขึ้นไป และผู้รับประกันภัยประกอบกิจการในไทย การกรอกแบบ ภ.ง.ด. 91 ให้นำรายการลดหย่อนและยกเว้นภาษีรวมกันแล้วนำมาลงในช่องรายการค่าเบี้ยประกันชีวิต
l ค่าเบี้ยประกันชีวิตแบบบำนาญ คงต้องรอดูกฎหมายว่ามีหลักเกณฑ์และเงื่อนไขอย่างไร ปัจจุบันอยู่ระหว่างดำเนินการ
ลดหย่อนและยกเว้นภาษีเงินสะสมที่จ่ายเข้ากองทุนสำรองเลี้ยงชีพ ผู้มีเงินได้หักลดหย่อนได้เท่าที่จ่ายจริง แต่ไม่เกิน 1 หมื่นบาท เงินสะสมที่จ่ายเกินกว่า 1 หมื่นบาท จะได้รับยกเว้นภาษีเท่าที่จ่ายจริง แต่ไม่เกิน 4.9 แสนบาท (ส่วนที่เกินกว่า 1 หมื่นบาท นำไปลงในรายการเงินได้ที่ได้รับยกเว้นในส่วน ข.) เบ็ดเสร็จจะหักลดหย่อนและยกเว้นภาษีรวมกันได้สูงสุดถึง 5 แสนบาท แต่การใช้สิทธิลดหย่อนและยกเว้นภาษีต้องไม่เกิน 15% ของเงินเดือนค่าจ้าง 
ลดหย่อนและยกเว้นภาษีดอกเบี้ยเงินกู้ยืมเพื่อซื้อ เช่าซื้อ หรือสร้างอาคารอยู่อาศัย ผู้มีเงินได้หักลดหย่อนได้เท่าที่จ่ายจริง แต่ไม่เกิน 1 หมื่นบาท ดอกเบี้ยเงินกู้ยืมที่จ่ายเกินกว่า 1 หมื่นบาท จะได้รับยกเว้นภาษีเท่าที่จ่ายจริง แต่ไม่เกิน 9 หมื่นบาท เบ็ดเสร็จหักลดหย่อนและยกเว้นภาษีรวมกันได้สูงสุดถึง 1 แสนบาท ดอกเบี้ยเงินกู้ยืมที่นำมาใช้สิทธิได้จ่ายให้แก่ธนาคารหรือสถาบันการเงินอื่น บริษัทประกันชีวิต สหกรณ์ หรือนายจ้างสำหรับการกู้ยืมเงินเพื่อซื้อ ฯลฯ 
กรณีที่คู่สมรสต่างฝ่ายต่างมีเงินได้และอยู่ด้วยกันตลอดปีภาษี ให้แต่ละฝ่ายหักได้คนละครึ่ง พูดง่ายๆ ว่าหักได้ไม่เกินคนละ 5 หมื่นบาท การนำดอกเบี้ยเงินกู้ยืมมากรอกในแบบ ภ.ง.ด. 91 ให้นำรายการลดหย่อนและยกเว้นภาษีรวมกัน แล้วนำมาลงในช่องรายการดอกเบี้ยเงินกู้ยืม 
ยกเว้นภาษีค่าซื้อหน่วยลงทุนในกองทุนรวมเพื่อการเลี้ยงชีพ ผู้มีเงินได้ได้รับยกเว้นภาษีเท่ากับค่าซื้อหน่วยลงทุน แต่ไม่เกิน 5 แสนบาท และไม่เกิน 15% ของเงินได้พึงประเมิน ผู้มีเงินได้ต้องถือหน่วยลงทุนไม่น้อยกว่า 5 ปี นับตั้งแต่วันซื้อหน่วยลงทุนครั้งแรก และไถ่ถอนหน่วยลงทุนนั้นเมื่อผู้มีเงินได้มีอายุไม่ต่ำกว่า 55 ปีบริบูรณ์ 
หากผู้มีเงินได้จ่ายเงินสะสมเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ตามกฎหมายว่าด้วยโรงเรียนเอกชน การยกเว้นภาษีเมื่อรวมกันแล้วต้องไม่เกิน 5 แสนบาทต่อปีภาษี 
ยกเว้นภาษีค่าซื้อหน่วยลงทุนในกองทุนรวมหุ้นระยะยาว ผู้มีเงินได้ได้รับยกเว้นภาษีเท่ากับค่าซื้อหน่วยลงทุน แต่ไม่เกิน 5 แสนบาทต่อปีภาษี และไม่เกิน 15% ของเงินได้พึงประเมิน (ผู้มีเงินได้ต้องเป็นบุคคลธรรมดา) 
ยกเว้นภาษีค่าการเดินทางท่องเที่ยวในประเทศ เท่ากับที่จ่ายจริง แต่ไม่เกิน 1.5 หมื่นบาท โดยจ่ายเป็นค่าบริการให้แก่ผู้ประกอบธุรกิจนำเที่ยว หรือค่าที่พักในโรงแรมให้แก่ผู้ประกอบธุรกิจโรงแรมสำหรับการเดินทางท่องเที่ยวภายในประเทศ ซึ่งได้จ่ายระหว่างวันที่ 8 มิ.ย. 2553 ถึงวันที่ 31 ธ.ค. 2553 (ผู้มีเงินได้ต้องเป็นบุคคลธรรมดา) 
เมื่อนำเงินได้พึงประเมิน หักออกด้วยค่าใช้จ่ายและค่าลดหย่อนจะได้เงินได้สุทธิ แล้วจึงนำไปคำนวณภาษีเงินได้บุคคลธรรมดาตามบัญชีอัตราภาษี จะได้ภาษีต้องชำระจริง
สัปดาห์หน้ามาดูการคำนวณภาษีเงินได้บุคคลธรรมดา ตามแบบ ภ.ง.ด. 90 กันบ้าง สวัสดีครับ